Diari Oficial de la Generalitat Valenciana


Sumari del DOGV 9023, del 18-02-2021 (2021/1407)

RESOLUCIÓ de 8 de febrer de 2021, de la Direcció General de Qualitat i Educació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 103/16-AIA Guardamar del Segura.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9023

Data del DOGV
:   18-02-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/1407


Data del document
:   08-02-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Guardamar del Segura
    * impacte ambiental

RESOLUCIÓ de 8 de febrer de 2021, de la Direcció General de Qualitat i Educació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 103/16-AIA Guardamar del Segura. [2021/1407]  
De conformitat amb l'article 41.3 de la Llei 21/2013, de 9 de desembre, d'avaluació ambiental, que estableix la publicació, en el Boletín Oficial del Estado o en el diari oficial corresponent, de la declaració d'impacte ambiental, resolc:  
  
Publicar en el Diari Oficial de la Generalitat Valenciana la resolució complementaria corresponent a l'expedient 103/16-AIA Guardamar del Segura.  
  
«Resolució complementària a la declaració d'impacte ambiental  
Expedient: 103/1992-GSJ.  
Títol: modificació substancial de l'autorització ambiental integrada per a la fabricació de bateries d'automoció.  
Promotor: Clarios Iberia P&D, SL.  
Autoritat substantiva: Direcció General del Canvi Climàtic i Qualitat Ambiental (expedient 091/16 IPPC).  
Localització: ctra. N-332 km 73,5 del terme municipal de Guardamar del Segura (Alacant).  
  
Antecedents  
El 23 de gener de 2020, la Direcció General de Medi Natural i d'Avaluació Ambiental va emetre una declaració d'impacte ambiental favorable amb condicionants relativa al projecte de «modificació substancial de l'autorització ambiental integrada per a la fabricació de bateries d'automoció», situat a la carretera N-332 km 73,5 del terme municipal de Guardamar del Segura (Alacant), promogut per Johnson Controls Autobaterías, SA.  
El 6 de març de 2020, el Servei de Prevenció i Control Integrat de la Contaminació comunica la resolució per la qual es procedeix al canvi de manera jurídica de l'empresa titular de l'autorització ambiental integrada atorgada a l'empresa Johnson Controls Autobaterías, SA, per Johnson Controls Autobaterías, SL.  
El 16 de març de 2020, el Servei de Prevenció i Control Integrat de la Contaminació comunica la resolució per la qual es canvia de manera jurídica l'empresa titular de l'autorització ambiental integrada atorgada a l'empresa Johnson Controls Autobaterías, SL, a favor de l'empresa Clarios Iberia P&D, SL.  
S'emet la Resolució de 9 de setembre de 2020, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 103/4904-SDZ (Guardamar del Segura) l'1 d'octubre de 2020 en el Diari Oficial de la Generalitat Valenciana número 8917.  
El 6 d'octubre de 2020, el Servei de Prevenció i Control Integrat de la Contaminació, remet al Servei d'Avaluació d'Impacte Ambiental un document d'al·legacions presentades durant el tràmit d'informació pública que, per un error administratiu, no se'n tenia constància quan es va sol·licitar l'emissió de la declaració d'impacte ambiental, i hi va adjuntar les al·legacions que va presentar durant el tràmit d'audiència la federació Ecologistes en Acció del País Valencià, interessats en l'expedient.  
El 28 de gener de 2021, el Servei de Prevenció i Control Integrat de la Contaminació, remet al Servei d'Avaluació d'Impacte Ambiental un informe de la Direcció General de Salut Pública i Addiccions de la Conselleria de Sanitat Universal i Salut Pública, sobre el compliment de normativa europea de productes químics per al procediment de modificació substancial i revisió de l'autorització ambiental integrada de la indústria esmentada. L'informe valora el compliment de la normativa general de productes químics, en els aspectes referents a la salut, i conclou que les substàncies i mescles avaluades compleixen la normativa general de productes químics en els aspectes referents a la salut, condicionat a l'actualització de les FDS que ha d'obtindre dels seus proveïdors.  
Consideracions de l'òrgan ambiental:  
Segons l'article 41 (declaració d'impacte ambiental), de la Llei 21/2013, de 9 de desembre, d'avaluació ambiental, s'exposa que la declaració d'impacte ambiental ha d'incloure, almenys, el contingut següent:  
- El resum del resultat del tràmit d'informació pública i de les consultes a les administracions públiques afectades i a les persones interessades, i com s'han tingut en consideració.  
El projecte no ha variat respecte al ja avaluat, per tant, no modifica els condicionants descrits en la declaració d'impacte ambiental, llevat de la incorporació a l'expedient de les al·legacions presentades per la federació Ecologistes en Acció del País Valencià i remeses, per l'òrgan substantiu, el 6 d'octubre de 2020.  
D'acord amb el que s'ha dit anteriorment, es modifica la declaració d'impacte ambiental emesa el 23 de gener de 2020, en la tramitació administrativa en la qual s'exposava que:  
«El 2 d'abril de 2019, el Servei de Prevenció i Control Integrat de la Contaminació, remet documentació aportada pel promotor i el resultat de la informació pública, sense haver-se presentat al·legacions al projecte».  
Ha de dir:  
«El 2 d'abril de 2019, el Servei de Prevenció i Control Integrat de la Contaminació, remet documentació aportada pel promotor i el resultat de la informació pública, la presentació d'al·legacions i la contestació a aquestes per part del promotor».  
Segons els antecedents exposats, l'òrgan ambiental ha tingut en consideració les al·legacions presentades de caràcter ambiental i aquestes van ser avaluades a fi de formular la declaració d'impacte ambiental:  
  
- Els valors límit d'emissió per al plom i les partícules proposats per Johnson Controls en la sol·licitud de modificació substancial i revisió de l'autorització ambiental integrada no tenen en compte els nivells d'emissió associats a les millors tècniques disponibles del document de conclusions sobre les millors tècniques disponibles d'indústries de metalls no ferrosos i a les determinacions dels convenis internacionals.  
  
El 28 d'octubre de 2019, el Servei de Prevenció i Control Integrat de la Contaminació, remet l'informe emés pel Servei de Lluita contra el Canvi Climàtic i Protecció de l'Atmosfera, en el qual es considera que la documentació aportada en matèria d'emissions a l'atmosfera és suficient i adequada, i indica que:  
Els valors de Pb, partícules, COT i H2SO4 s'han obtingut de l'aplicació de la Decisió d'execució (UE) 2016/1032, de la Comissió, de 13 de juny de 2016, per la qual s'estableixen les conclusions sobre les millors tècniques disponibles (MTD) de conformitat amb la Directiva 2010/75/UE, del Parlament Europeu i del Consell, per a les indústries de metalls no ferrosos.  
- La parcel·la on se situa la instal·lació es troba a l'interior de la zona d'influència de la zona humida catalogada «Desembocadura i front litoral del riu Segura» i pròxima a la zona humida el «Fondó d'Amorós». A més, es troba molt pròxima al LIC (lloc d'interés comunitari) i microreserva «Dunes de Guardamar», i està envoltada a tres dels seus costats de sòls no urbanitzables de protecció agrícola, que cultiven productes d'alimentació humana (hortalisses i cítrics). S'haurien d'analitzar els impactes de l'activitat sobre aquests espais naturals i sobre la fauna terrestre i marina, així com en els aliments produïts al seu voltant.  
  
El 16 de maig de 2017, el Servei d'Avaluació d'Impacte Ambiental va sol·licitar a l'òrgan substantiu consultes a les administracions públiques següents, en relació amb l'article 40 (anàlisi tècnica de l'expedient), de la Llei 21/2013, de 9 de desembre, d'avaluació ambiental.  
  
Servei de Gestió d'Espais Naturals Protegits, ja que l'emplaçament de la parcel·la on es desenvolupa l'activitat està a l'interior de la zona humida «Desembocadura i front litoral del Segura», molt pròxima a la desembocadura del Segura i pròxima a la zona humida el «Fondó d'Amorós», sobre la possible afecció i si s'ha detectat algun problema amb aquesta indústria en els darrers anys.  
Servei d'Ordenació del Territori, on se sol·licita si les mesures correctores que va adoptar la mercantil són suficients o necessitarien ser complementades per alguna altra que l'òrgan competent en la matèria considere oportuna per a l'ampliació proposada.  
Tots dos informes estan recollits en la part expositiva i en el condicionat de la declaració d'impacte ambiental emesa el 23 de gener de 2020.  
  
Consideracions jurídiques  
L'article 13.2.f del Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència en matèria d'avaluació d'impacte ambiental.  
  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, únicament als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de modificació substancial de l'autorització ambiental integrada per a una indústria de fabricació de bateries d'automoció, promoguda per Clarios Iberia P&D, SL, situada a la carretera N-332 km 73,5 del terme municipal de Guardamar del Segura (Alacant), i preses en consideració les noves circumstàncies, en les quals no es produeix cap modificació respecte al que ja ha avaluat ambientalment el Servei d'Avaluació d'Impacte Ambiental, en conseqüència, s'han de complir tots i cadascun dels condicionants inclosos en la declaració d'impacte ambiental.  
Per tant, es manté la declaració d'impacte ambiental formulada el 23 de gener de 2020, amb el consegüent compliment de cadascun dels condicionants, que no varien.  
  
Segon  
Notificar a les parts interessades que, contra aquesta resolució, pel fet de ser un acte de tràmit, no cal interposar cap recurs; sense perjudici que s'hi puguen utilitzar els mitjans que en defensa dels seus drets s'estimen pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'avaluació ambiental.  
La regulació de la vigència d'aquesta declaració d'impacte ambiental s'establirà en l'article 43 de la Llei 21/2013 esmentada.  
  
València, 28 de gener de 2021.- El director general de Qualitat i Educació Ambiental: Joan Piquer Huerga».  
  
València, 8 de febrer de 2021.- El director general de Qualitat i Educació Ambiental: Joan Piquer Huerga.